

**Tárgy: A pénzbeli és természetbeni szociális**

**támogatások rendszeréről és gyermekvédelmi ellátásokról szóló 2/2019. (II. 01.)**

**rendelet módosítása**

**ELŐTERJESZTÉS**

**Csemő Község Képviselő-testületének**

**2019. november 26-án tartandó ülésére**

**Tisztelt Képviselő-testület!**

A 2019. évi költségvetési törvényben szociális ellátásokra biztosított keretösszeg, továbbá a jövő évi előzetes adatok alapján lehetőség nyílik a szociális ellátások összegének emelésére, ami miatt a helyi rendelet módosítására teszek javaslatot az alábbiak szerint:

* Javaslom, hogy a települési támogatás és fűtési támogatás összegét 5.000.- Ft-ról 7.500.- Ft-ra emelje meg a testület. Támogathatóság esetén a rendelet 8. § (3) bekezdésében szereplő fűtési támogatás összege 7.500.- Ft-ra, a 8. § (5) bekezdésében szereplő közüzemi díj támogatás összege is 7.500.- Ft-ra változna.
* A 65 év feletti csemői lakosok karácsonyi ajándékára a rendelet 4.000.- Ft/fő összeget biztosít. Annak érdekében, hogy az elmúlt két évben kialakított csomagösszetételt biztosítani lehessen az idén és jövőre is, ezért a rendelet 16. §. (3) bekezdésében szereplő 4.000.- Ft-os összeget javaslom 5.500.- Ft-ra megemelni.
* Javaslom továbbá, hogy az eddig a 16 év alatti gyermekek részére évente két alkalommal nyújtandó rendkívüli gyermekvédelmi támogatás összegét 5.000.- Ft-ról 8.000.- Ft-ra növeljük, valamint a 16 éves korhatárt 18-ra emeljük. Ezért a rendelet 16. § (4) bekezdésében szereplő összeget javaslom 8.000.- Ft-ban megállapítani, a 16 év alatti korhatárt pedig 18 év alattira változtatni.
* Lehetőség szerint 200-300 család részére élelmiszercsomagot is biztosít az önkormányzat, decemberben. Eddig ez a támogatási forma nem szerepelt a rendeletben, ezért a rendelet 16. §-át kiegészíteni javaslom egy (5) bekezdéssel.
* A foglalkoztatást helyettesítő támogatásban és egészségkárosodottak támogatásában részesülő személyek támogatása is fontos lenne, hiszen ők havi 22.800.- Ft, illetve 27.075.- Ft ellátást kapnak a járási hivataltól. Ha és amennyiben a keretösszeg lehetőséget enged rá, akkor december hónapban 15.000.- Ft összegű egyszeri támogatást biztosíthat számukra az önkormányzat. Ezért a rendelet 16. §-át kiegészíteni javaslom egy (6) bekezdéssel is.
* Az egészségi állapotmegőrzését jelentő szolgáltatások költségeihez való hozzájárulásként a rendelet 9. § (2) bekezdésében szereplő havi 4.000.- Ft összeg emelése is időszerűvé vált a gyógyszerárak emelkedése miatt. A javasolt összeg 8.000.- Ft.
* A rendelet 21. § (3) bekezdését (Étkeztetés) célszerű kiegészíteni azzal a félmondattal, hogy „amennyiben megfelel a települési támogatásra való jogosultsági feltételeknek”.
* A rendelet hatásköri szabályainál a 3. §-t egy új (3) bekezdéssel javaslom kiegészíteni, ami az eddig követett gyakorlat nevesítése csupán.
* A temetési költségekhez való hozzájárulásról rendelkező 11. §-ban is a segély mértékének meghatározásánál – nem életszerű már az öregségi nyugdíj összege, ezért annak kétszeres mértékét javaslom szabállyá tenni.

A rendelet-tervezet elfogadásával a 27. § (2) bekezdése helyébe az alábbi szöveg kerülne:

„E rendelet 2020. január 01-jén lép hatályba, hatálybalépésével egyidejűleg hatályát veszti a pénzbeli és természetbeni szociális támogatások rendszerértől és gyermekvédelmi ellátásokról szóló 2/2019. (II. 01.) rendelet.”

A javasolt változtatásokat a rendelet-tervezet vastag betűvel tartalmazza, a rendelet egyéb rendelkezései változatlanul maradnak.

A fentiek alapján kérem a Tisztelt Képviselők, hogy az előterjesztés megtárgyalását követően a rendelet-tervezetet elfogadni szíveskedjenek.

Csemő, 2019. november 19.

Dr. Lakos Roland

polgármester