

**Tárgy: a helyi környezet védelméről szóló rendelet elfogadása**

**E L Ő T E R J E S Z T É S**

**Csemő Község Képviselőtestületének**

**2019. november 26-án tartandó ülésére**

Tisztelt Képviselő-testület!

Csemő Község Önkormányzata Képviselő-testületének a  helyi környezet védelméről    szóló hatályos rendeletét 2015-ben fogadta el a Képviselő-testület (5/2015. (IV. 29.) rendelet). Az azóta eltelt időszak jogszabályváltozásai és jogalkalmazási tapasztalatai szükségessé tették a rendelt felülvizsgálatát.

A felülvizsgálat eredményeként új rendelet megalkotására teszek javaslatot.

Az új rendelet megalkotását az alábbiakkal indokolom, továbbá a hatályos rendelethez képest a legfontosabb változásokat az alábbiak szerint ismertetem:

**A hatályos rendelet nem szabályozza a közterületi fák kivágásának és pótlásának kérdését.**

A fás szárú növények védelméről szóló 346/2008. (XII. 30.) Korm. rendelet (a továbbiakban: kormányrendelet) 6. § (1) bekezdése értelmében: „*A közterületen lévő fás szárú növény kivágását a fás szárú növény helye szerint illetékes jegyző engedélyezi.”*

A kormányrendelet 8. §(1)-(4) bekezdései értelmében:

*(1)* ***a közterületen lévő fás szárú növény kivágását követő 1 éven belül a használó köteles gondoskodni a növény helyben történő szakszerű pótlásáról.*** *A telepítendő* ***cserje esetében 3 éven belül*** *kell biztosítani a legalább azonos területi borítást. A pótlás céljából történő telepítést meg kell ismételni, ha a telepítést követő vegetációs időszak kezdetén a fás szárú növény nem ered meg. A szakszerű pótlás teljesítését a jegyző ellenőrzi.*

*(3) Amennyiben a közműfektetés a fás szárú növény megtartásával nem valósítható meg, a jegyző a kivitelezőt a fás szárú növény pótlására kötelezi.*

*(4****) Amennyiben a fás szárú növény pótlása a földrészlet adottsága miatt nem vagy csak részben teljesíthető,*** *a pótlást a jegyző által kijelölt más ingatlanon történő telepítéssel kell teljesíteni. Amennyiben ilyen ingatlan a település beépítettsége miatt nem jelölhető ki, a* ***jegyző a használót a települési önkormányzat által rendeletben meghatározott kompenzációs intézkedés megtételére kötelezi.***

**A Kormányrendelet nem szól arról, hogy a kivágott fák pótlását milyen fával és hogyan kell teljesíteni ezt célszerű az önkormányzati rendeletben szabályozni.**

Az elfogadásra javasolt rendelettervezetben a pótlási kötelezettség mértékét a kivágás indokoltságának függvényében eltérő mértékben javasoljuk meghatározni. Az élet-, balesetveszély, illetve vagyonvédelmi szempontok miatt szükségessé vált kivágások pótlására a kivágott fák számával azonos darabszámban kerüljön sor. Egyéb esetekben a pótlási kötelezettség a kivágott fák törzsátmérőjének függvényében kerülne meghatározásra azzal, hogy a pótlási kötelezettséget az érintett ingatlanon, vagy – ha azon a pótlási kötelezettség nem teljesíthető – az Önkormányzat által megjelölt egyéb ingatlanon (közterületen) köteles a kérelmező teljesíteni, vagy a kötelezettséget pénzben meg kell váltani.

A pótlási kötelezettség előírása során figyelemmel kellett lennünk arra is, hogy a természetbeni pótlásra sokszor nincs lehetőség, ezért a pótlás pénzbeni megváltására vonatkozó lehetőséget is szerepeltetjük a tervezetben.

Tájékoztatom a T. Képviselő-testületet, hogy a környezet védelmének általános szabályairól szóló 1995. évi LIII. törvény 48.§ (3) bekezdése az alábbiak szerint rendelkezik:

*„48. § (3)* ***A települési önkormányzat környezetvédelmi tárgyú rendeleteinek****, határozatainak* ***tervezetét****, illetve a környezet állapotát érintő terveinek tervezetét, a környezetvédelmi programot [46. § (1) bekezdés b) pont]* ***a szomszédos és az érintett önkormányzatoknak tájékoztatásul, az illetékes környezetvédelmi igazgatási szervnek véleményezésre megküldi.*** *A környezetvédelmi igazgatási szerv szakmai véleményéről harminc napon belül tájékoztatja a települési önkormányzatot.”*

A környezetvédelmi igazgatási szerv szakmai véleményéről 30 napon belül kell tájékoztatnia az önkormányzatot, melynek megérkezését követően a rendeletalkotási javaslatot – az esetleges észrevételek, kérések, javaslatok megjelölésével – a Képviselő-testület soron következő ülése elé fogjuk terjeszteni. A fenti egyeztetési kötelezettségre tekintettel jelen előterjesztéssel csak a rendelettervezet szövegének elfogadására vonatkozóan teszünk javaslatot.

Kérem a T. Képviselő-testületet, hogy a rendelet-tervezetet megtárgyalni és a határozati javaslatot elfogadni szíveskedjen.

**…/2019. (11.26.) határozat**

**Csemő Község Önkormányzatának Képviselő-testülete úgy dönt, hogy**

* **a helyi környezet védelméről szóló önkormányzati rendelet-tervezet szövegét jóváhagyja.**
* **Felkéri a polgármestert, hogy gondoskodjon a rendelettervezet szomszédos önkormányzatok részére, valamint a környezetvédelmi igazgatási szervnek történő megküldéséről.**
* **Felkéri a polgármestert, hogy a környezetvédelmi igazgatási szerv véleményének megérkezését követően terjessze a rendelettervezetet a javasolt módosításokkal kiegészítve a képviselő-testület soron következő ülése elé a rendelet megalkotása érdekében.**
* **Határidő: azonnal és folyamatos**
* **Felelős: polgármester**

Csemő, 2019. november 20.

Dr. Lakos Roland

polgármester