

Tárgy: **Javaslat a szociális költséghely**

**előirányzatának felhasználására**

**E L Ő T E R J E S Z T É S**

**Csemő Község Képviselőtestületének**

**2019. október 30-án tartandó ülésére**

Tisztelt Képviselő-testület!

Újabb év telt el, újra közeleg a karácsony…

Folytatni és BŐVÍTENI javaslom a 2015-ben megkezdett önkormányzati ajándékozási akciót, melynek során több ezer fő részére tudtunk - valamilyen formában – karácsony ünnepe tiszteletére ajándékot adni. Mert ADNI továbbra is JÓ!

*2019. évben a szociális költséghelyen a költségvetési rendeletben elfogadott keretösszeg 36.828.000.-Ft volt.*

A központi költségvetésből az alaptámogatás mellet az év közben érkezett kiegészítő támogatásokkal a központi normatíva összege 43.884.000.-Ft lett. Ez ún. kötött normatíva, amelyet célhoz kötötten kell felhasználnunk, átcsoportosítani más költséghelyre, feladatra nem lehet.

*Már az előző ciklus kezdetétől követjük azt a gyakorlatot, hogy segélyosztás év közben nincs! Mindez nem azt jelenti, hogy bajban lévő embereken nem segítünk, de azon az alapon, hogy „elfogyott a pénzem” nem jár semmilyen önkormányzati támogatás.*

*A ciklus végére kibővítettük és átalakítottuk a szociális típusú ellátásokat. A rendszer működik.*

A szociális kötött normatíva összegéből október 31-ig köztemetésre 774.979.-Ft, települési támogatásra 9.312745-Ft, Bursa Hungarica Ösztöndíjpályázatra 625.000.-Ft és az Arany J. Tehetséggondozó Programra 40.000.-Ft, a „Megéri tanulni” ösztöndíjpályázatra 1.850.000.- Ft és a nyári iskolakezdési támogatásra 4.260.000.-Ft, a tanyagondnoki szolgálatok bepótlására nagyságrendi kétmillió forint került felhasználásra. A „Csemői fészek” helyi lakásfelújítási programra terveztünk és decemberben kifizetünk további 2.000.000.-Ft-ot, a gyermekélelmezéshez bepótolt a szociális költséghelyről az önkormányzat 2.738.832 forintot.

Év végéig még – számításaink szerint - felhasználásra kerül települési és fűtési támogatásra 2.222.000.-Ft, a szociális célú tűzifa pályázat önrészeként 287.020.-Ft kifizetésével számolunk, amihez még hozzájön a szállítás és az összevágás díja.

Az összeadásokat követően kiderül, hogy 26.110.576 normatívát költöttünk el.

\* \* \*

A szociális költséghelyen tervezett keretösszegből fennmaradó 17.643.683.-Ft lehetőséget ad arra, hogy a tavalyi évhez képest jelentősen bővebben mérhessük az ajándékokat:

* az összes 18 év alatti csemői gyermek számára karácsonyra 8.000.- Ft összegű gyermekvédelmi támogatást - 8.168.000 forint kifizetéssel tervezve (korábban 16 év alattiakkal és 5.000.-Ft-tal számoltunk),
* a 64 év feletti nyugdíjasok karácsonyi csomagot - 3.612.119 forinttal tervezve (korábban a 65 év felettiekkel és kevesebb édességgel számoltunk),
* 300 család részére tartós élelmiszercsomagot - 1.994.898 forinttal tervezve (korábban 200 családdal és kevesebb élelmiszerrel számoltunk),
* az egészségkárosodottak támogatásában (EGYT) részesülők és a foglalkoztatást helyettesítő támogatásban (FHT) részesülők számára 15.000.-Ft pénzbeli támogatást

– 1.680.000 forint kifizetésével tervezve, (korábban ilyen támogatás nem volt.)

A fenti javaslatok támogathatósága esetén kérem az alábbi határozati javaslat elfogadását:

**Határozati javaslat:**

**…/2019. (X.26.) sz. határozat**

**Csemő Község Önkormányzatának Képviselő-testülete a szociális költségkeret terhére, a helyi lakosság részére az alábbi támogatások nyújtását határozza el a helyi szociális rendeletben foglaltaknak megfelelően:**

* **a 64 év feletti nyugdíjasok számára édességcsomag beszerzése, csomagolása, házhoz szállítása;**
* **300 család számára tartós élelmiszercsomag összeállítása, beszerzése, házhoz szállítása;**
* **minden 18 év alatti, csemői állandó lakóhelyű és tartózkodási helyű gyermek részére 8.000.- Ft-os karácsonyi támogatás kifizetése;**
* **az egészségkárosodottak támogatásában (EGYT) részesülők és a foglalkoztatást helyettesítő támogatásban (FHT) részesülők számára 15.000.-Ft összegű karácsonyi támogatás kifizetése.**

**A támogatások előkészítésével, beszerzésével, a jogosultak részére történő kiszállításával megbízza a Polgármesteri Hivatalt.**

**Határidő: azonnal és folyamatosan 2019. december 20-ig.**

**Felelős: polgármester, jegyző.**

Csemő, 2019. november 21.

Dr. Lakos Roland

polgármester